Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Til fundarins var boðið sveitarstjórum á Snæfellsnesi, Svæðisgarði Snæfellsness, Hollvinasamtökum Þjóðgarðsins Snæfellsjökuls og Breiðafjarðarnefnd.**

***Fjarfundur haldinn á Teams miðvikudaginn 5. maí 2021 kl: 10-12***

**Fundarmenn**

* Björg Ágústsdóttir, Grundarfirði
* Jakob Björgvin Jakobsson, Stykkishólmi
* Ragnhildur Sigurðardóttir, Svæðisgarði Snæfellsness og Breiðafjarðarnefnd
* Sturla Böðvarsson, Hollvinasamtökum Þjóðgarðsins Snæfellsjökuls
* Theodóra Matthíasdóttir, Breiðafjarðarnefnd
* Jón Björnsson, Umhverfisstofnun
* Linda Björk Hallgrímsdóttir, Umhverfisstofnun
* Guðbjörg Gunnarsdóttir, Umhverfisstofnun, ritaði fundargerð

Aðrir boðaðir voru fjarverandi.

**Dagskrá:**

1. Farið yfir markmið fundarins

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið sveitarstjórna og stofnana á Snæfellsnesi.

Vinna við áætlunina var kynnt í stuttu máli.

1. Hugmyndir og umræður.

Rætt var um hvaða framtíðarsýn þátttakendur hafa í málefnum Þjóðgarðsins. Fram kom að leiðarljós áætlunarinnar eru unnin út frá heimsmarkmiðum SÞ.

Mikilvægt er að gestir tengist Þjóðgarðinum í gegnum fræðslu og upplýsingar.

**Heimamenn.** Nefnt var að mikilvægt er að vinna í þágu heimamanna og fá þá til að verða einskonar sendiherrar Þjóðgarðsins. Nauðsynlegt er að halda heimafólki vel upplýstu og treysta böndin. Kynna hvað er verið að gera í Þjóðgarðinum. Efla jákvæða afstöðu til Þjóðgarðsins. Heimamenn upplifi sterk tengsl við Þjóðgarðinn. Vinna með fólkinu og öðrum stofnunum hins opinbera. Bent var sérstaklega á að Þjóðgarðurinn ætti áfram gott og náið samstarf við Minjastofnun Íslands og að það samstarf sé tiltekið í stjórnunar- og verndaráætlun, enda tengja íbúar Þjóðgarðinn mikið við menningarminjar svæðisins sem Minjastofnun Íslands hefur yfirumsjón með. Setja mætti tengil á heimasíður sveitarfélaganna á síðu þjóðgarðsins og hafa sameiginlegt viðburðardagatal fyrir Snæfellsnes.

**Ungt fólk og nýsköpun.** Lögð verði áhersla á ungt fólk og nýsköpun. Ungt fólk hugsar oft á annan hátt en þeir eldri. Oft er leitað langt yfir skammt vegna t.d. skólaferðalaga og var bent á átthagafræði í grunnskóla Snæfellsbæjar sem jákvætt verkefni.

**Verkefni.** Minnt var á að í samantekt Helga Þorlákssonar sem hann vann fyrir stofnun Þjóðgarðsins sé bent á marga áhugaverða staði og þætti sem tilvalið sé að taka til skoðunar við skipulag og fræðslu hjá Þjóðgarðinum. Einnig var minnt á samning við Þjóðminjasafnið og ýmis verkefni sem listuð voru upp í honum, þau væru verðug til skoðunar og úrvinnslu.

Bent var á að setja mætti fram hugmyndir um umhverfisverkefni sem almenningur gæti unnið að. Einnig var bent á gerð listaverka eða annarra verkefna sem hverfa. Mögulegt að tengja slíkt fræðslu.

Bent var á að Svæðisgarðurinn er að sækja um að verða Biosphere svæði undir UNESCO og því fylgir metnaðarfull fræðsludagskrá.

Ferðaþjónusta á hugmyndafræði „slow travel“ var nefnd.

**Stækkun.** Rætt var um hugmyndir um að leitast verði áfram eftir því að stækka Þjóðgarðinn, t.d. að friðlöndin á Arnarstapa-Hellnum og Búðir færu undir hann. Reynt yrði að ná almenningi inn í verkefnið. Fyrir liggur að Þjóðgarðurinn verður stækkaður í vor til norðurs. Ýmsar hugmyndir hafa komið fram um mörk hans í framtíðinni. Með tímanum verði hann eflaust stækkaður. Andstaða við þær hugmyndir helst frá þeim sem eiga hagsmuna að gæta varðandi akstur og veiði. Verndun og nýting er eilífðarverkefni.

**Jökullinn.** Rætt var um Jökulinn og ferðir á hann. Mjög margir hafa verið að fara á Jökul að undanförnu. Lífsgæði fyrir íbúa og aðra að allir geti notið hans, gæta þarf að því. Atvinnurekstur á Jöklinum er flókið ferli, áhyggjur af öryggismálum komu fram. Setja þarf ramma um atvinnustarfsemina og gera rekstraraðila ábyrga fyrir því að fylgja eftir öryggismálum. Þeir eigi að uppfylla öryggiskröfur, það er síðan þeirra að útfæra hvernig það er gert. Hvernig ætlum við að skipta lífsgæðunum? Hve mörgum má hleypa Inn? Stór samþjöppuð ferðaþjónustufyrirtæki nefnd sem hugsanleg ógn við minni fyrirtæki og sjálfbærni hugsun. Oftast er það nauðsyn sem býr að baki kvótasetningu, reyna að sleppa við umferðarstýringu. Jökullinn er ekki enn ofsetinn og ekki á að setja takmörk af því bara. Viðfangsefni í náinni framtíð getur orðið að undirstrika fjallið þó jökullinn minnki mikið. Þó nafn Þjóðgarðsins tengist Jöklinum gerir hann það ekki í sjálfu sér, svæði hans er fjölbreytt og margt annað að sjá og upplifa.

1. Afurð fundarins: Þjóðgarðurinn vinnur áfram úr hugmyndunum og setur inn í stjórnunar og verndaráætlunina.

Fleira ekki rætt og fundi slitið.